96/622/YOS: Yhteinen kanta, 25 päivältä lokakuuta 1996, jonka neuvosto on hyväksynyt Euroopan unionista tehdyn sopimuksen K.3 artiklan 2 kohdan a alakohdan perusteella kolmansissa maissa rajan ylityksen yhteydessä suoritettavasta avustus- ja perehdyttämistoiminnasta



Virallinen lehti nro L 281 , 31/10/1996 s. 0001 - 0002



YHTEINEN KANTA, 25 päivältä lokakuuta 1996, jonka neuvosto on hyväksynyt Euroopan unionista tehdyn sopimuksen K.3 artiklan 2 kohdan a alakohdan perusteella kolmansissa maissa rajan ylityksen yhteydessä suoritettavasta avustus- ja perehdyttämistoiminnasta (96/622/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja sen K.3 artiklan 2 kohdan a alakohdan, sekä katsoo, että Euroopan unionin jäsenvaltioihin suuntautuvien lentojen lähtötarkastukset muodostavat hyödyllisen välineen torjuttaessa kolmansien maiden kansalaisten luvatonta maahanmuuttoa, jota pidetään perussopimuksen K.1 artiklan 3 kohdan c alakohdan mukaisesti yhteistä etua koskevana asiana, näihin tarkastuksiin erikoistuneiden jäsenvaltioiden toimihenkilöiden lähettämisellä lähtölentokentille avustamaan toimihenkilöitä, jotka ovat paikallisesti vastuussa tarkastusten tekemisestä joko paikallisviranomaisten tai lentoyhtiöiden lukuun, voidaan osaltaan vaikuttaa näiden tarkastusten kehittämiseen; myös näiden lentoyhtiöiden henkilöstölle tarkoitetun perehdyttämistoiminnan järjestäminen on eräs kehittämiskeino, ja näistä voidaan tehokkaammin säätää yhteisellä kannalla; olisi hyväksyttävä sitä koskevat määräykset, ON HYVÄKSYNYT TÄMÄN YHTEISEN KANNAN: 1 artikla Avustustoiminta 1. Neuvosto huolehtii avustustoiminnan yhteisestä järjestämisestä kolmansien maiden lentokentillä käyttämällä täysimittaisesti tarjolla olevia yhteistyömahdollisuuksia. 2. Avustustoiminnan tarkoituksena on niiden toimihenkilöiden avustaminen, jotka ovat paikallisesti vastuussa tarkastusten tekemisestä joko paikallisviranomaisten tai lentoyhtiöiden lukuun. 3. Avustustoiminta tapahtuu kyseisen kolmannen maan toimivaltaisten viranomaisten suostumuksella. 4. Avustustoiminnan kesto voi vaihdella. Tätä varten laaditaan luettelo lentokentistä, joilla yhteistä toimintaa voidaan harjoittaa väliaikaisesti tai pysyvästi. 2 artikla Perehdyttämistoiminta 1. Neuvosto huolehtii lentoyhtiöiden henkilöstön perehdyttämistoiminnan yhteisestä järjestämisestä. 2. Yhteisen perehdyttämistoiminnan tarkoituksena on erityisesti antaa tietoa jäsenvaltioiden vaatimista asiakirjoista ja viisumeista sekä näiden asiakirjojen ja viisumien lainmukaisuuden tarkastamismenettelyistä. 3. Tätä varten laaditaan: - luettelo lentokentistä, joilla tätä yhteistä perehdyttämistoimintaa voitaisiin harjoittaa, - puolivuosittainen ohjelma yhteisestä perehdyttämistoiminnasta, - koonnos lentoyhtiöille tarpeellisista tiedoista, - koonnos lentoyhtiöiden tarvitsemista matkustusasiakirjoista ja viisumeista. 4. Toimintaa harjoitetaan toimivaltaisten viranomaisten ja kyseisten lentoyhtiöiden suostumuksella. 3 artikla Yhteiset määräykset 1. Yhteistä avustus- ja perehdyttämistoimintaa toteuttavat yhteistä toimintaa varten kootut jäsenvaltioiden nimeämät erikoistuneet toimihenkilöt. 2. Jäsenvaltiot ilmoittavat toisilleen, haluavatko ne osallistua tähän yhteisen kannan puitteissa tapahtuvaan toimintaan. 3. Jos kyseinen kolmas maa ja/tai kyseinen lentoyhtiö ei vastaa jäsenvaltion nimeämille toimihenkilöille aiheutuvista kuluista, kyseinen jäsenvaltio maksaa kulut. 4. Neuvoston puheenjohtajavaltio ilmoittaa toiminnasta mahdollisen avun antamista varten hyvissä ajoin niiden jäsenvaltioiden suurlähetystöille, joissa toiminta tapahtuu. 5. Jäsenvaltiot ilmoittavat neuvostossa toisilleen muutoin kuin tämän yhteisen kannan puitteissa tapahtuvasta avustus- ja perehdyttämistoiminnasta. 6. Neuvoston pääsihteeristö laatii vuosittain kertomuksen tämän yhteisen kannan mukaisesti harjoitetusta toiminnasta. 7. Ottaen huomioon tarpeelliset mukautukset tässä yhteisessä kannassa määrättyä toimintaa voidaan harjoittaa myös merisatamissa. 8. Jäsenvaltiot toteuttavat kaikki tarvittavat toimenpiteet tämän yhteisen kannan soveltamiseksi, tämän kuitenkaan rajoittamatta kahdenvälisesti järjestettyä tai muissa järjestöissä järjestettyä yhteistoimintaa; tässä yhteydessä jäsenvaltiot sovittavat toimensa yhteen niin suurelta osin kuin mahdollista. 4 artikla Tämä yhteinen kanta julkaistaan virallisessa lehdessä. Tehty Luxemburgissa 25 päivänä lokakuuta 1996. Neuvoston puolesta E. KENNY Puheenjohtaja